በትግራይ ከ809 ሺህ ኩንታል በላይ ብረታብረት የት እንደገባ አይታወቅም -ቢሮው
በትግራይ ክልል ከቀረጥ ነጻ የገባ ከ809 ሺህ በላይ ኩንታል ብረታብረት የት እንደገባ እንደማይታወቅ የክልሉ ከተማ ልማት ፣ንግድና ኢንዳስትሪ ቢሮ አስታወቀ ፡፡የቢሮው የኢንቨስትመንት ማስፋፊያ ዳይሬክቶሬት የኢንቨስትመንት ቡድን አስተባባሪ አቶ ለይኩን አብረሃ ለዋልታ እንደገለጹት፤የክልሉ መንግስት ባለሃብቶችን ለማበረታታት የተለያዩ ድጋፍ በመፍቀድ ተጠቃሚዎች እያደረገ ቢሆንም አንዳንድ ባለሃብቶች ማበረታቻውን ላልተፈቀደ ዓላማ እያዋሉት ስለመሆኑ ከህብረተሰቡ የተለያዩ አስተያየቶች ሲዘነዘሩ ቆይተዋል ፡፡በዚህም መሰረት በሆቴል ዘርፍ የኢንቨስትመንት ፈቃድ ወስደው ከቀረጥ ነጻ ተጠቃሚ ከሆኑ 184 ባለሃብቶች ውስጥ 181 ባለሃብቶች ከሚያስፈልጋቸው በላይ ትርፍ መውሰዳቸውን በተካሄደ የዳሰሳ ጥናት ተረጋግጧል ብለዋል ፡፡የጥናቱ ውጤት እንዳመላከትው በፕላኑ መሰረት ለ184ቱ ፕሮጀክቶች ግንባታ ስራዎች የሚያስፈልገው የብረታብረት መጠን 182 ሺህ 906 ነጥብ 2 ኩንታል ብቻ ነው ፡፡ይሁን እንጂ ባለሃብቶቹ ከቀረጥ ነፃ ያስገቡት የብረታብረት መጠን ከ498 ሚሊየን ብር በላይ ግምት ያለው 982 ሺህ 654 ነጥብ 8 ኩንታል ብረታብረት መሆኑን ገልጸዋል፡፡ከዚሁም ውስጥ በግንባታ ላይ የዋለው  140 ሺህ 548 ነጥብ 7 ኩንታል ብቻ ሲሆን፤በመጋዝን የተገኘው ደግሞ 16ሺህ 216 ነጥብ 62 ኩንታል ብረታብረት መሆኑን ተረጋግጧል ብለዋል፡፡ባለሃብቶቹ ሊፈቀድላቸው ከሚገባው በላይ 406 ሚሊየን 454 ሺህ 785 ብር ግምት ያለው 800 ሺህ 555 ነጥብ 4 ኩንታል ብረታብረት በማስገባት መውሰዳቸውን አቶ ለይኩን አስታውቀዋል ፡፡ለዚህም ቀጣይ የማጥራት ስራው ተጠናክሮ መቀጠሉን ለማወቅ ተችሏል ፡፡ቀሪ ሶስት ባለሃብቶች ግን ከጠየቁት መጠን በታች የግንባታ ብረታብረት ከመውሰዳቸውም ባሻገር ላስገቡትም ቀረጥ ጨምረው መክፈላቸውን የዳሰሳ ጥናቱ ያመለክታል ነው ያሉት ፡፡በተመሳሳይም በትግራይ ክልል ከ2008 ዓመተ ምህረት በፊት ፍቃድ ከተሰጣቸው ባለሃብቶች ውስጥ በተደረገው ክተትል 78 የኢንቨስትመንት ፈቃድ ሰርቴፊኬት ወስደው የልማት ስራዎቻቸውን በወቅቱ ያልተሰማሩት 78 ኢንቨስተሮች ፈቃዳቸው መሰረዙን አቶ ለይኩን አስታውቋል ፡፡